DXXVI.  Bulla pro monasterio S. Joannis in valle Turae (apud Toggios  ).  (Anno 1132, Oct. 4.) [NEUGART,  Cod. diplom. Alem.,  II, 83.]
Author: Eugenius III

EUGENIUS episcopus, servus servorum Dei, dilectis filiis BURCHARDO abbati monasterii S. Joannis Baptistae, quod in parochia Constantiensi situm est, ejusque fratribus, tam praesentibus quam futuris, regularem vitam professis, in perpetuam rei memoriam.

Quoties illud a nobis expetitur, quod religioni et honestati convenire dignoscitur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus, et praefatum monasterium, in quo divino mancipati estis obsequio, sub B. Petri et nostra protectione suscipimus, et praesentis scripti privilegio communimus; statuentes, ut quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci firma vobis, vestrisque successoribus, et illibata permaneant. In quibus haec propriis duximus exprimenda vocabulis: Videlicet Illnowo, Mogoldesberch, Pussenanch , Hiltensowo, Haltenrieth, cum appendiciis suis. Obeunte vero te, nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris secundum Deum et beati Benedicti Regulam providerint eligendum. Prohibemus etiam ne quis haereditario jure advocatiam ipsius loci usurpare praesumat, sed juxta fundatoris constitutionem illum, quem abbas communi consilio fratrum providerit in eadem advocatia praeficiendum, hac conditione advocatum suscipiatis, ne ipsam advocatiam seu alia bona monasterii, temere inbeneficiare debeat, vel oppressionem aliquam vobis inferre. Quod si attentare praesumpserit, et secundo tertiove commonitus nisi reatum suum condigna satisfactione correxerit, liceat vobis eadem advocatia ipsum privare, et in loco ejus simili tenore alium idoneum substituere. Decernimus ergo ut nulli omnino hominum liceat ipsum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur, eorum pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, honoris potestatisque suae dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Ego Octavianus. Ego Eugenius Catholicae Ecclesiae episcopus subscripsi. Ego Gregorius presbyter cardinalis tituli S. Calixti ss. Ego Aribertus presbyter cardinalis tituli S. Anastasiae ss. presbyter cardinalis tituli S. Caeciliae ss. Ego Rolandus presbyter cardinalis tituli S. Marci ss. Ego Gerardus presbyter cardinalis tituli S. Stephani in Coelio monte ss. Ego Joannes presbyter card. tituli SS. Joannis et Pauli ss. Ego Cencius presbyter cardinalis tituli S. Laurentii in Lucina ss. Ego Henricus presbyter cardinalis tituli SS. Nerei et Achillei ss. Ego Gregorius S. Angeli diaconus cardinalis ss. Ego Joannes diaconus cardinalis SS. Sergii et Bacchi ss. Ego Ildebrandus S. R. E. diaconus cardinalis ss. Ego Gerardus S. R. E. diaconus cardinalis ss. Ego Odo S. R. Ecclesiae diaconus cardinalis ss. Datum Signiae, per manus Bosonis S. Romanae Ecclesiae scriptoris, IV Non. Octobr., indictione XV, Incarnationis Dominicae anno 1152, pontificatus vero domni Eugenii tertii papae anno octavo.